
referat fra møte i lokalt arbeidsmiljøutvalg tirsdag 25.11.03 kl. 12.00-15.00. 
Tilstede: Brita Børve, Per Arne Olsen, Anne Elisabeth Juul Persbråten, Knut Sverre Røang, og Tore Vogt. Elsie Kindberg fra Omnia var tilstede for å informere om arbeidet med det psykososiale arbeidsmiljø. Vinner av årets arbeidsmiljøpris, Bente Koppen, var tilstede til lunch.
Referent: Tore Vogt.
1. Innledning om psykososialt arbeidsmiljø og konfliktbehandling v/ Elsie Kindberg

Elsie Kindberg informerte om arbeid med det psykososiale arbeidsmiljø og hva Omina kan tilby av tjenester i den forbindelse. Hun la vekt på at Omnia bør kontaktes tidlig i prosessen, og ikke først når alle andre tiltak er utprøvd uten at man lykkes. Den ansattes plikt til å melde i fra om avvik i det psykososiale arbeidsmiljø bør understrekes da det er umulig for en leder å få den fulle oversikt over dette når problemer forblir uuttalt. I likhet med fysiske yrkesskader bør det utfylles en skademelding for psykososiale problemer på en arbeidsplass. 
Når det gjelder ergonomisk oppfølging av kontorarbeidsplassen er målet for Omnia at avdelingen selv skal få kompetanse til å utføre kartlegging av kontorarbeidsplassen, mens Omnia kan utføre gruppeveiledning/ gruppesamtaler. 

2. Oppfølging av saker fra forrige møte

Påminning må sendes til driftskontoret om at branninnstruks i gangen mellom x og z bygget skal skiftes ut. Ansvarlig: Tore Vogt . 
3. LAMU medlemmene melder nye saker

· Ved en misforståelse ble ransalarmen på studentekspedisjonen/ servicesenteret utløst. Det tok imidlertid hele 21 minutter før hjelpen kom til stedet, noe som er altfor lang tid i en nødsituasjon. Det bør vurderes i samarbeid med servicekontoret om alarmen skal koples til andre på avdelingen som kan komme til unnsetning og til KLP-vakta i Pilestredet 40. Ansvarlig for oppfølging: Tore Vogt. 

· Datoen for vernerunden i 2004 blir den 22.01. Ledelsen avgjør om det skal utarbeides eget skjema som alle tilsatte kan fylle ut i forkant av vernerunden, eller om det er tilstrekkelig at ansatte får muligheten til å melde i fra om avvik pr. e-post. Ansvarlig for informasjon til ansatte om vernerunden: Tore Vogt.
· Fristen for systemrevisjon er 01.02.04.

4. Sykefraværsrapport 2. kvartal 

Sykefraværsrapporten ble tatt til etterretning. 
5. Rutine for evakuering av funksjonshemmete studenter

Etter den uheldige episoden der en student i rullestol måtte bæres ned fra 5. etasje er det foretatt rombytte, slik at undervisningen der denne studenten deltar i all hovedsak flyttet til X-bygget. LAMU ønsker at det anmodes om at driftskontoret sender søknad til brannvesenet om at det gis dispensasjon til at bevegelseshemmede studenter får mulighet til å bruke heis ved evakuering. Ansvarlig: Tore Vogt. 

Registrerte funksjonshemmete studenter har enda ikke blitt innkalt til samtale der evakueringsplan og HMS drøftes.  Studieledere har ikke meldt inn hvilke studenter som har bevegelseshemming på de studier de er ansvarlig for. Studieledere skal få oppmodning om dette pr. e-post. Ansvarlig for dette: Tore Vogt. Når vi får oversikt over utvalget av bevegelseshemmete studenter skal det innkalles til møte med studentene. Ansvarlig: Knut Sverre Røang.
6. Ombygging av kontorer

LAMU tar planen om ombygging av kontorer til orientering.
7. Utbedring av ventilasjonsanlegget

Det ble påpekt at det dårlige oppmøtet på allmøtet om planer for utbedring av ventilasjonsanlegget var pinlig. I forbindelse med at lysarmatur på kontorer i 4. etasje i x-bygget skal skiftes ut, og disse kontorene i en uke ikke kan brukes, må vi påse at de berørte får påminnelse om dette arbeidet ca. en uke i forkant av arbeidet. E-post, beskjed i hylla eller beskjed som blir hengt opp på dørene til de berørte er alternative påminningsformer. Ansvarlig: Knut Sverre Røang. 

8. Eventuelt

Møtedatoer LAMU våren 2004

10. februar og 12. mai kl. 13.00-15.00.

Estetikken i undervisningsrom

Det ble kommentert at undervisningsrom, spesielt i x-bygget, ikke er spesielt estetiske. Det foreslås at kunst- og kulturutvalget ved avdelingen kommer med forslag til løsninger for å bedre estetikken i klasserommene.









